DIE VLEUELS VAN GEBED (8) - www.bybelkennis.co.za
DIE VLEUELS VAN GEBED (8)
by Mitch Kalp · Published 04/04/2011 · Updated 28/09/2014
DIE VLEUELS VAN GEBED (8) – Jan van der Watt
'n Rooilig: ek loof die Here so hard dat ek net my eie stem hoor!
Lofprysing maak 'n belangrike deel uit van baie kerke se erdedienste en ander byeenkomste. Dit is natuurlik wonderlik en prysenswaardig. Tog moet 'n mens versigtig wees dat die lofprysing se fokus nie verskuif na die verkeerde plek nie. Enige plek behalwe die totale fokus of God is die verkeerde plek.
Musiek help met die lofsang, mooi liedjies help ook. 'n Vrolike opgewonde atmosfeer het nog nooit kwaad gedoen nie. Die rooiligte moet egter flikker as die lofprysing maar net word soos 'n 'sing song' op 'n kermis. Ek geniet die liedjies en die atmosfeer. Dit laat my lekker voel, ja ek voel selfs naby die Here! Om die waarheid te sê, dit was so lekker dat ek van die Here vergeet het. Of miskien het ek nie heeltemal van Hom vergeet nie, maar ook nou nie heeltemal op Hom gekonsentreer nie. Die sang was so lekker… As dit van lofprysing waar word, verloor lofprysing sy wesentlike doel.
Lofprysing met sang is wonderlik… as dit totaal op God fokus! Lofprysing sonder sang is ook wonderlik… as dit ook totaal op God fokus!
Kom ons raak so 'n bietjie prakties.
* Dink aan een (of meer) ding(e) wat jou baie ongelukkig maak; iets wat vir jou sleg is en wat jy graag anders sou wou gehad het. Loof God nou daarvoor dat Hy dit met jou laat gebeur het of toegelaat het dat dit gebeur het. (Vra Hom sommer ook waarom Hy dit gedoen het en wat Hy daarmee vir jou wil leer).
* Maak hier 'n lysie van die dinge waaroor jy vir die Here dankbaarbaar is:
Loof God nou vir elkeen van hierdie dinge. Erken sy betrokkenheid in jou lewe!
Dit het nou duidelik geword dat ook hierdie stap nie sommer maar net kan 'gebeur' nie. Dit help nie om maar net op jou knieë neer te sak en weg te trek moet allerhande 'lofbetuiginge' nie. 'Lofprysing' is daardie spesiale geleentheid in jou gebed waar jy baie spesiaal vir God erken vir sy betrokkenheid in jou lewe. 'n Paar algemene opmerkings op hierdie punt in jou gebed is alles behalwe goed genoeg. Dit is nie hoe God dit wil hê nie. Hoe kan jy God behoorlik loof as jy nie jouself eers rustig afvra hoe God in jou lewe – goed en sleg – betrokke was nie. Dan kan jy mos sinvol met jou lofgebed aangaan.
Geliefde, moenie jou gebed verwater deur jou lof aan die Here af te skeep nie. Leer Hom loof in alles!